
1. Modificări ale legislaţiei unor ţări europene în domeniul imigraţiei 

 

Unele dintre statele membre ale UE au înăsprit deja sau preconizează înăsprirea legislaţiei lor naţionale în materie de imigraţie ca urmare a amplorii fenomenului imigraţiei ilegale şi consecinţelor acesteia.

Camera inferioară a Parlamentului italian a adoptat, la 4 iunie a.c., un proiect de lege prin care înăspreşte considerabil condiţiile de intrare şi de şedere în ţară a imigranţilor, facilitând expulzarea lor şi mărind, totodată, pedepsele pentru imigranţii clandestini şi pentru călăuze. Textul, care trebuie să fie adoptat şi de Senat, prevede luarea de amprente digitale persoanelor care solicită permis de şedere, care va fi, de acum înainte, limitat la doi ani şi acordat numai celor care dispun deja de un contract de muncă. Proiectul de lege prevede, de asemenea, înăsprirea condiţiilor de reîntregire a familiei.

Guvernul britanic a depus recent la Camera Comunelor unele proiecte de lege destinate modificării legislaţiei în această materie, printre acestea figurând şi o procedură accelerată de expulzare a persoanelor ale căror cereri de azil au fost deja respinse.

Autorităţile britanice cer Franţei închiderea centrului de refugiaţi de la Sangatte, situat în apropierea tunelului de sub Canalul Mînecii. Ministrul francez de interne, Nicolas Sarkozy, care poartă negocierile pe această temă cu partea britanică, afirmă că Sangatte constituie un "prim caz practic" ce ţine de voinţa celor 15 state membre ale UE de a ameliora cooperarea în lupta împotriva imigraţiei ilegale. Noua majoritate de dreapta din Franţa insistă pe aplicarea noilor proceduri, mai ales în materie de expulzare, care, "într-un stat de drept nu trebuie să mai fie un tabu".

După ce, în 2001, a reglementat din punct de vedere juridic situaţia a 400.000 de imigranţi, Spania a făcut cunoscută intenţia înăspririi prevederilor legislative, preconizând anularea posibilităţii ca un imigrant ilegal să-şi poată reglementa situaţia după o şedere de cinci ani pe teritoriul spaniol, înăsprirea pedepselor şi limitarea posibilităţii de reîntregire a familiei. În plus, autorităţile spaniole preconizează în acest sens introducerea obligativităţii învăţării limbii, la fel cum au procedat anterior alte două state europene: Austria şi Danemarca.

În Austria, partidul de extremă-dreapta aflat la putere, în alianţă cu conservatorii, a anunţat iniţierea unui proiect de lege care prevede accelerarea procedurilor şi obligaţia solicitanţilor de azil de a se prezenta în mod regulat în faţa autorităţilor. La începutul lunii iunie, Guvernul austriac a adoptat deja o lege în baza căreia străinii originari din statele din afara UE sunt obligaţi să înveţe limba germană, în caz contrar riscând să li se suspende ajutoarele sociale şi chiar permisul de şedere.

În Grecia a fost adoptată, în august 2001, o lege care reglementează situaţia unui alt val masiv de imigranţi clandestini. Se apreciază că aproximativ 350.000 de persoane care se află pe teritoriul Greciei vor intra sub incidenţa prevederilor acestei legi.

La rândul său, noul guvern portughez de centru-dreapta pregăteşte impunerea de cote de intrare pentru imigranţi, începând din ianuarie 2003 şi intenţionează să treacă de la o "lege de reglementare a situaţiilor ilegale la o lege care să stabilizeze imigraţia legală". Aproximativ 180.000 de imigranţi clandestini au primit dreptul de şedere în Portugalia. Până în noiembrie 2001, ei obţineau permise temporare de lucru, ce puteau fi reînnoite anual timp de cinci ani, pe baza unui contract de muncă.

Legea imigraţiei adoptată, la 23 martie a.c. de Germania vizează limitarea afluxului de imigranţi şi reglementarea cererii de forţă de muncă străină, în funcţie de cerinţele existente. Legea adoptată înăspreşte pedepsele aplicate imigranţilor clandestini şi călăuzelor. 

În Olanda, dezbaterea privind imigraţia a fost adusă în prim-plan de Partidul liderului populist asasinat Pim Fortuyn. Astfel, actualul guvern intenţionează să-şi intensifice lupta împotriva imigraţiei prin înfiinţarea unei instituţii însărcinate cu expulzarea străinilor cărora le-a fost respinsă cererea de azil, transformând astfel şederea ilegală într-un delict, şi prin limitarea numărului de situaţii în care se aprobă întregirea familiei.

Parlamentul danez a adoptat, la 31 mai a.c., o lege de limitare a imigraţiei. Aceasta prevede anularea statutului de refugiat de facto, nerecunoscându-le ca atare decât pe cele în conformitate cu convenţiile internaţionale în materie, limitarea dreptului de reîntregire a familiei, precum şi prelungirea perioadei în care se poate obţine dreptul de şedere permanentă.

În ultimii trei ani, Belgia a reglementat din punct de vedere juridic situaţia a aproximativ 40.000 de imigranţi aflaţi ilegal pe teritoriul său. În paralel, Guvernul a accelerat procedura de examinare a noilor cereri de azil şi a înlocuit ajutoarele financiare acordate solicitanţilor de azil cu ajutoare în natură, ceea ce face ca Belgia să fie mai puţin atractivă pentru imigranţi. 

*

Pe de altă parte, Comisia Europeană a adoptat, la 19 iunie a.c., o nouă propunere privind procedurile de evaluare a solicitărilor de azil, care va înlocui un text dezbătut şi adoptat de ţările membre ale Uniunii cu ocazia summit-ului european de la Laeken, în decembrie 2001. Acest nou text prevede proceduri mai stricte pentru solicitanţii de azil, prin dezvoltarea posibilităţilor de examinare rapidă a cererilor, de exemplu în cazul unor solicitări "în mod evident nefondate sau inacceptabile" sau în situaţia "în care dosarul este depus spre verificare la punctele de frontieră". Este menţinut principiul dreptului la apel în faţa unui tribunal pentru cel căruia i-a fost respinsă cererea de azil, dar modalităţile prin care se poate pune în practică apelul lasă o largă marjă de interpretare statelor membre. De asemenea, Comisia a eliminat obligaţia suspendării oricărei hotărâri de expulzare în situaţia în care solicitantul a făcut apel.

Prevederile care rămân nemodificate faţă de textul precedent se referă la obligativitatea informării imigrantului despre drepturile şi obligaţiile sale în timpul îndeplinirii procedurilor specifice, precum şi la acceptarea contactului dintre UNHCR şi solicitanţii de azil. Noul text reiterează din nou condiţia ca fiecare minor neînsoţit care solicită azil într-unul dintre statele Uniunii Europene să fie însoţit de un tutore. 

 

2. Lucrările summit-ului european de la Sevilla - 21-22 iunie 2002

 

Şefii de stat şi de guvern din ţările membre ale Uniunii Europene s-au întâlnit în perioada 21-22 iunie a.c., la Sevilla, printre principalele subiecte aflate pe agenda summit-ului fiind imigraţia ilegală, reforma Consiliului European, extinderea UE şi relaţiile cu NATO.

¦ Dreptul de azil şi imigraţia 

Liderii ţărilor membre UE au analizat planul prezentat de Spania pentru gestionarea comună a graniţelor externe ale Uniunii Europene, care prevede o serie de proiecte-pilot, în special în aeroporturi şi porturi şi în privinţa schimburilor de informaţii. Propunerea spaniolă a făcut referire şi la crearea, în mai multe etape, a unui corp european de grăniceri.

Liderii UE au discutat un document referitor la "cooperarea cu terţe ţări în vederea combaterii imigraţiei ilegale", abordând şi oportunitatea impunerii unor sancţiuni împotriva statelor care nu cooperează suficient.

Pe agenda summit-ului s-a aflat şi discutarea necesităţii accelerării proiectelor aflate în desfăşurare pentru armonizarea legislaţiei privind dreptul de azil şi statutul persoanelor care imigrează ilegal, în conformitate cu strategia adoptată în 1999 la summit-ul de la Tampere.

La fel ca multe dintre statele membre, Uniunea Europeană a adoptat, la rândul său, mai multe reglementări pentru armonizarea şi întărirea sancţiunilor împotriva filierelor de imigraţie clandestină şi a traficului de fiinţe umane. În acest sens, UE a adoptat, în februarie 2002, un "plan global" al luptei împotriva imigraţiei ilegale, care necesită luarea unor măsuri ample, mergând de la crearea unei bănci pentru vizele UE şi până la formarea unui corp european de apărare a frontierelor UE. În propunerea supusă adoptării în cadrul summit-ului, Spania preconizează ca Uniunea Europeană să prevadă, în acordurile de readmisie încheiate cu ţările terţe, o clauză prin care acestea vor fi obligate să-i primească înapoi pe cei intraţi ilegal într-un stat membru al UE. Propunerea spaniolă prevede luarea unor măsuri împotriva statelor care nu vor "coopera în gestionarea comună a fluxurilor de imigranţi". Astfel, UE îşi va rezerva dreptul de a suspenda viitoarele acorduri, precum şi dreptul de a reevalua ajutorul acordat ţărilor în curs de dezvoltare. "Dacă o ţară nu respectă condiţiile prevăzute într-un acord cu Uniunea Europeană, aceasta trebuie să suporte consecinţele. UE nu poate sta cu braţele încrucişate", a declarat şeful diplomaţiei spaniole, Josep Pique.

Câteva dintre statele UE, în special Suedia şi Franţa, au primit cu rezerve propunerea spaniolă. Cele două state europene au refuzat o eventuală "legătură directă" între ajutorul acordat ţărilor sărace şi cooperarea acestora împotriva imigraţiei ilegale, contestând sancţiunile care ar afecta mai ales populaţiile acestor ţări.

De asemenea, mai multe asociaţii au avertizat, în ultimele săptămâni, că linia politică urmată de UE va duce la agravarea situaţiei imigranţilor. "Amnesty International" a reproşat Uniunii Europene "războiul total" împotriva imigraţiei şi a solicitat liderilor europeni să adopte un angajament "explicit şi fără ambiguităţi în favoarea dreptului la azil, evitând astfel riscul unei adevărate fortificări a Europei".

"Nu blocarea accesului în Europa este răspunsul", au afirmat şi liderii Consiliului european pentru refugiaţi şi exilaţi, iar experţii Organizaţiei "Human Rights Watch", au evidenţiat faptul că "UE trebuie să recunoască drepturile fundamentale ale tuturor imigranţilor, indiferent de statutul lor".

Înaltul comisar al Naţiunilor Unite pentru drepturile omului, Mary Robinson, s-a declarat îngrijorată de intensificarea unei mentalităţi foarte protective, "de fortăreaţă", în interiorul Europei.

Preşedintele Comisiei Europene, Romano Prodi, a declarat, la rândul său, că "lupta împotriva imigraţiei ilegale nu înseamnă pierderea din vedere a celorlalte aspecte importante ale imigrării, printre care garanţia unei integrări armonioase a imigranţilor prezenţi deja în ţările Uniunii Europene". 

Cu toate divergenţele de opinii, summit-ul european de la Sevilla s-a încheiat prin adoptarea de către şefii de state şi guverne din Uniunea Europeană a unei declaraţii finale privind imigraţia clandestină. "Cei 15" au adoptat compromisul spaniol referitor la gestionarea fluxurilor migratorii, care face ca ameninţarea cu sancţiuni împotriva statelor terţe considerate insuficient de cooperante să fie puţin probabilă.

Conform concluziilor liderilor europeni reuniţi la Sevilla, UE ar putea lua "măsuri" împotriva ţărilor terţe care nu cooperează în combaterea imigraţiei ilegale, însă acest lucru nu va fi posibil decît printr-o decizie unanimă şi nu va avea efecte asupra ajutorului pentru dezvoltare solicitat de o serie de ţări.

■ Reforma Consiliului European

Considerată strict necesară înainte de extinderea UE, reforma consiliilor de miniştri şi a summit-urilor a făcut, de asemenea, obiectul unor propuneri formulate de preşedinţia spaniolă a UE.

Cele mai controversate puncte se referă la renunţarea la regula consensului în cadrul summit-urilor, unde unele dintre decizii ar putea fi luate, în viitor, prin majoritate calificată, şi la scindarea în două a actualului Consiliu al Afacerilor Generale, din care fac parte, în prezent, miniştrii de externe.

Însărcinaţi să pregătească terenul pentru summit-ul de la Sevilla, miniştrii de externe ai "celor 15" nu au reuşit, la 17 iunie a.c., la Luxemburg, să cadă de acord asupra unui proiect al preşedinţiei spaniole, inspirat de un raport al secretarului general al Consiliului, Javier Solana. "Suntem conştienţi că într-un proces de reformă instituţională nu se pot atinge obiectivele în proporţie de 100%, mai ales când sunt implicate 15 ţări", a declarat şeful diplomaţiei spaniole, Jose Piqué.

Liderii europeni apreciază că summit-urile europene au evoluat de-a lungul timpului spre o formă de gigantism, adesea alimentată de ţările gazdă, preocupate ca organizarea acestor reuniuni să le mărească prestigiul. 

Pentru mărirea eficienţei, Spania a sugerat reducerea duratei întrunirilor (de la două zile la una), limitarea la 20 de membri ai fiecărei delegaţii naţionale, reducerea numărului temelor abordate şi stabilirea în avans a ordinii de zi. Obiectivul este "să li se permită şefilor de stat şi de guvern să se concentreze asupra aspectelor pur politice ale dezbaterilor şi nu asupra chestiunilor tehnice sau birocratice", a precizat Jose Pique.

În ceea ce priveşte Consiliul de Miniştri, preşedinţia spaniolă a propus reducerea reuniunilor ad-hoc de la 16 la 10 şi asigurarea unei mai mari transparenţe prin transmiterea publică a dezbaterilor şi votului asupra chestiunilor care ţin şi de competenţa Parlamentului European.

Alte probleme "fierbinţi" discutate la Sevilla s-au referit la: abandonarea regulei consensului, care prevalează la summit-uri; scindarea în două a Consiliului de Afaceri Generale (CAG), în care miniştrii de externe urmăresc continuitatea rezolvării problemelor interne ale UE şi a dosarelor internaţionale; problema reformei preşedinţiei UE, în ideea de a abandona preşedinţia semestrială în favoarea uneia colective şi mai lungi sau specializate pe anumite teme. În cazul tuturor aceste teme, UE nu va putea lua o decizie finală, care necesită modificarea tratatelor, decât în 2003, la sfârşitul lucrărilor Convenţiei despre viitorul Europei, însărcinată să schiţeze instituţiile viitoarei Uniuni Europene.

■ Principalele orientări ale politicii economice

Şefii de stat şi de guvern au avizat oficial "marile orientări ale politicii economice" pentru 2002, elaborate de Comisia Europeană. Documentul solicită refacerea, până în 2004, a echilibrului bugetar pentru patru ţări deficitare în prezent - Franţa, Germania, Italia şi Portugalia. 

■ Extinderea Uniunii Europene

Liderii statelor membre UE trebuie să confirme calendarul care prevede finalizarea negocierilor, la sfîrşitul anului 2002, în vederea aderării a zece ţări în 2004. Aceştia mai trebuie să stabilească şi un termen limită pentru realizarea unui acord asupra chestiunii delicate a subvenţiilor directe pentru agricultorii din viitoarele state membre.

Referitor la extindere, "cei 15" s-au declarat hotărâţi să încheie, în 2002, negocierile de aderare cu zece state candidate: Cipru, Malta, Ungaria, Polonia, Republica Slovacă, Lituania, Letonia, Estonia, Republica Cehă şi Slovenia. 

Summit-ul european de la Sevilla a transmis un mesaj de încurajare României şi Bulgariei, care nu vor face parte din primul val de aderare la Uniunea Europeană. Ministrul spaniol al afacerilor externe, Josep Pique, a anunţat că vor fi prezentate perspective clare privind încheierea negocierilor cu aceste două ţări. "Intenţionăm să facem în aşa fel ca până la summit-ul de la Copenhaga (decembrie 2002), să fim capabili să fixăm un calendar al obiectivelor pentru finalizarea negocierilor cu România şi Bulgaria", a precizat ministrul spaniol. "Nimeni nu trebuie să creadă că după primul val al extinderii vom renunţa la eforturi şi la angajamentul în vederea acceptării acestor două state. Dimpotrivă, mai mult ca niciodată, vom continua să lucrăm pentru a fi nu numai 25 în anul 2004, ci 27 în cel mai scurt timp", a adăugat Josep Pique.

 

■ Neutralitatea Irlandei

Summit-ul de la Sevilla a adoptat o declaraţie prin care se oferă garanţii Irlandei în privinţa menţinerii neutralităţii sale din punct de vedere militar. Această asigurare a fost solicitată de autorităţile irlandeze în vederea organizării, în toamna acestui an, a unui nou referendum privind Tratatul de la Nisa.

■ Relaţiile UE-NATO

Membrii UE doresc să convingă Grecia să renunţe la opoziţia faţă de stabilirea unor relaţii permanente între UE şi NATO, opoziţia Greciei fiind motivată de diferendele cu Turcia.

■ Dosare internaţionale

Liderii europeni au discutat despre conflictul din Orientul Mijlociu şi relaţiile dintre India şi Pakistan şi au avizat propunerea comună a ţărilor membre ale UE pentru viitorul summit mondial privind dezvoltarea durabilă, de la Johannesburg. 

Uniunea Europeană a cerut crearea rapidă a unui stat palestinian pe teritoriile ocupate de Israel în 1967.

Documentul final al summit-ului de la Sevilla apreciază că israelienii şi palestinienii "nu sunt capabili să găsească o soluţie pe cont propriu" şi cere comunităţii internaţionale să se "implice într-o acţiune politică".

În acest scop, summit-ul de la Sevilla a amintit iniţiativele lansate în ultimele luni şi care nu au reuşit să conducă la o soluţie. Şefii de state şi guverne din UE "preconizează convocarea, în scurt timp, a unei conferinţe internaţionale pe tema aspectelor politice şi economice, precum şi a chestiunilor referitoare la securitate". De asemenea, ei au afirmat că Statele Unite, Rusia, UE şi ONU au un rol esenţial în identificarea unei soluţii. 

"Cei 15" au declarat încă o dată că rezolvarea conflictului israelo-palestinian nu este posibilă decât prin negocieri. "Este vorba de încetarea ocupării teritoriilor şi crearea rapidă a unui stat palestinian democratic, viabil, paşnic şi suveran, între frontierele din 1967, cu ajustări minore în caz de necesitate, convenite de ambele părţi. Rezultatul final ar trebui să consiste în existenţa a două state între frontiere stabile şi recunoscute, care să aibă relaţii normale cu vecinii lor", se afirmă în documentul final.

Consiliul european condamnă cu fermitate "toate atentatele teroriste comise împotriva civililor israelieni. Procesul de pace şi stabiltate din regiune nu trebuie să devină ostaticul terorismului. (...) Lupta împotriva terorismului trebuie să continue, dar negocierea unei soluţii politice este necesar să fie continuată în paralel".

Uniunea Europeană a solicitat Autorităţii Palestiniene să onoreze "angajamentele pe care şi le-a asumat referitor la reforma serviciilor de securitate şi realizarea unei reforme politice şi administrative".

Liderii europeni au apreciat că "operaţiunile militare din teritoriile ocupate trebuie să înceteze", iar "restricţiile împotriva libertăţii de circulaţie" a palestinienilor trebuie eliminate de Israel. Referindu-se la lucrările de fortificaţie iniţiate de Israel, conducătorii europeni au subliniat că "nu zidurile vor aduce pacea".

Documentul menţionează Autoritatea Palestiniană dar nu citează numele lui Yasser Arafat, a cărui libertate de mişcare şi acţiune este extrem de limitată de şase luni, fiind considerat de către Israel responsabil de atentatele antiisraeliene. În ultimele luni, UE a afirmat în mai multe rânduri că Yasser Arafat este interlocutorul palestinian legitim şi că ar trebui să i se acorde libertate de mişcare şi acţiune.

 

3. Situaţia din Orientul Mijlociu

Şeful diplomaţiei saudite, Saud al-Faysal, a afirmat, la 18 iunie a.c., la Cairo, că toate ţările arabe sunt dispuse să semneze un tratat de pace cu Israelul în ziua în care această ţară se va retrage din toate teritoriile arabe pe care le ocupă din 1967.

"Arabii afirmă că sunt dispuşi să semneze un tratat de pace cu Israelul chiar în ziua retragerii totale a acestuia din teritoriile arabe ocupate", a declarat Saud al-Faysal după o întrevedere avută cu preşedintele egiptean Hosni Mubarak privind situaţia din Orientul Mijlociu. "Acest tratat, care implică toate ţările arabe, de la Oceanul Atlantic şi până în Golf, preconizează o normalizare a relaţiilor cu Israelul în schimbul retragerii sale totale din teritoriile arabe ocupate", a precizat ministrul saudit, repetând propunerea înaintată de ţara sa în luna februarie a.c. şi aprobată de summit-ul arab de la Beirut la sfîrşitul lunii martie, fiind transformată în "iniţiativa de pace arabă".

Iniţiativa propune Israelului o pace globală în schimbul retragerii sale totale din teritoriile arabe ocupate în 1967, inclusiv din Ierusalimul de Est, din partea siriană a înălţimilor Golan şi din acele zone din sudul Libanului aflate în continuare sub control israelian, precum şi o soluţionare a problemei refugiaţilor palestinieni.

Ministrul saudit a avertizat, pe de altă parte, în privinţa "unui eventual dezastru în regiune în cazul în care premierul israelian Sharon continuă politica actuală". În acest sens, Prinţul Saud al-Faysal şi omologul său egiptean Ahmed Maher şi-au exprimat speranţa că declaraţia pe care o va face în curând preşedintele american George W. Bush referitor la planul pentru Orientul Mijlociu va fi una "justă şi echilibrată". 

A. Maher a afirmat că "poziţiile saudite şi egiptene în ceea ce priveşte situaţia din Orientul Mijlociu sunt identice". Ministrul saudit a făcut cunoscut faptul că "punctele de vedere arabe privind situaţia din Orientul Mijlociu sunt convergente", adăugând că "administraţia americană a fost informată despre aceasta". Saud al-Faysal a precizat că i-a transmis lui H. Mubarak "un mesaj din partea prinţului moştenitor saudit Abdallah ben Abdel Aziz privind evoluţia evenimentelor în regiune".

*

Ministrul palestinian al cooperării internaţionale, Nabil Shaath, a declarat, într-un interviu publicat la 18 iunie a.c. de cotidianul arab ”Al-Hayat”, că palestinienii vor refuza orice ofertă privind proclamarea unui stat care nu respectă frontierele din 1967.

"Indiferent de momentul în care va fi proclamat statul, acum sau după eliberare, acesta trebuie să respecte frontierele din 4 iunie 1967, cu o zi înaintea declanşării Războiului de Şase Zile", a declarat Nabil Shaath. "Nu vom proclama un stat, interimar sau de tranziţie, în condiţiile în care nu are frontiere sau acestea nu sunt clar definite", a adăugat el.

Recent, Nabil Shaath a prezentat administraţiei americane poziţia preşedintelui palestinian Yasser Arafat în legătură cu acest subiect, înainte ca liderul american, George W. Bush, să anunţe propunerile Statelor Unite pentru Orientul Mijlociu. "Dacă George W. Bush vrea să realizeze progrese în privinţa procesului de pace, trebuie să ţină seamă de două aspecte: frontierele trebuie să fie cele din 4 iunie 1967, iar statul trebuie proclamat cât mai curând", a adăugat acesta.

În aceeaşi zi, Iordania şi Egiptul şi-au exprimat, la Amman, opoziţia faţă de proclamarea unui stat palestinian "provizoriu" şi i-au cerut preşedintelui american să adopte o poziţie justă şi echilibrată în vederea soluţionării conflictului israeliano-palestinian. "Nu înţelegem cum poate fi proclamat un stat provizoriu. Statul palestinian trebuie să fie pe deplin suveran în teritoriul palestinian", a declarat ministrul iordanian al afacerilor externe, Marwan Moasher, care a concluzionat: "ceea ce trebuie să fie provizorie este ocupaţia israeliană".

*

Pe fondul discuţiilor privind situaţia din regiune, armata israeliană ocupa, la 20 iunie a.c., oraşele autonome palestiniene Bethleem, Kalkiliya şi Jenin şi o parte din Ramallah, la o zi după comiterea, la Ierusalim, a unui nou atentat sinucigaş, soldat cu moartea a 19 persoane.

La scurt timp după atentatul revendicat de Brigăzile Martirilor al-Aqsa, grup armat apropiat mişcării al-Fatah, condusă de preşedintele Autorităţii Palestiniene, Yasser Arafat, armata israeliană a lansat raiduri aeriene în Fâşia Gaza, soldate cu rănirea a şase palestinieni.

Israelul a acuzat Autoritatea Palestiniană că este responsabilă de întreaga serie de atentate, în timp ce secretarul general al Cabinetului palestinian, Ahmed Abdelrahman, a afirmat că "atacurile sinucigaşe sunt rezultatul ocupaţiei israeliene". 

Un purtător de cuvânt militar israelian a confirmat operaţiunile care "vor dura atât cât este necesar". Guvernul israelian a anunţat că va răspunde atentatelor palestiniene prin reocuparea teritoriilor controlate de Autoritatea Palestiniană, unde va rămâne până la încetarea activităţilor teroriste. "Israelul îşi va schimba modul de reacţie faţă de actele de terorism: Israelul va răspunde din nou actelor de terorism prin ocuparea altor teritorii ale Autorităţii Palestiniene", se arată în comunicatul dat de biroul de presă al premierului Ariel Sharon.

"Preşedintele american George W. Bush a condamnat recentul atentat comis şi este hotărât să depună în continuare eforturi în vederea instaurării păcii între israelieni şi palestinieni", a declarat purtătorul de cuvânt al Casei Albe, Ari Fleischer. Oficialul american a adăugat că "nu este momentul potrivit pentru ca liderul american să prezinte planul privind relansarea procesului de pace în Orientul Mijlociu". 

Conducerea palestiniană a condamnat politica de reocupare a teritoriilor autonome, decisă de Cabinetul israelian. "Condamnăm agresiunea şi atacurile israeliene asupra oraşelor noastre, a Autorităţii Palestiniene şi a poporului palestinian, atacuri care fac parte dintr-un plan ce are drept scop distrugerea instituţiilor noastre", se arată într-un comunicat al conducerii palestiniene. "Vom continua eforturile de promovare a procesului de pace, care este opţiunea noastră strategică", se adaugă în textul comunicatului.

 

■ Poziţia recentă a preşedintelui SUA, George W. Bush, privind reglementarea situaţiei din Orientul Mijlociu

 

În discursul privind situaţia din Orientul Mijlociu, rostit la 24 iunie a.c., preşedintele SUA, George W. Bush, a solicitat ţărilor arabe din zonă, în special Siriei, să "închidă taberele teroriste şi să expulzeze organizaţiile teroriste care ameninţă Israelul”. 

"Siria trebuie să aleagă calea cea bună în războiul contra terorismului, închizând taberele teroriste. Ţările arabe şi-au exprimat disponibilitatea de a oferi ajutor şi acest ajutor este acum necesar", a declarat preşedintele american, evidenţiind că "toţi liderii care se declară favorabili păcii trebuie să oprească incitarea la violenţă şi să denunţe public atentatele sinucigaşe. Orice ţară cu adevărat angajată în favoarea păcii trebuie să elimine fluxurile de bani, echipamente şi persoane recrutate de grupările teroriste care doresc distrugerea Israelului, cum sunt Hamas, Jihadul Islamic şi Hezbollah", a precizat George W. Bush. 

În legătură cu viitorul stat palestinian, liderul american a pledat pentru existenţa a “două state - unul israelian şi unul palestinian - trăind unul alături de celalalt în pace şi securitate. Nu există, pur şi simplu, nici o modalitate de realizare a păcii în afara luptei tuturor părţilor împotriva terorismului".

Preşedintele american George W. Bush i-a îndemnat pe palestinieni să schimbe "echipa de conducere", cerând demisia lui Yasser Arafat, fără a menţiona numele acestuia: "Pacea presupune o conducere palestiniană nouă şi diferită, în scopul creării unui stat palestinian. Fac apel la poporul palestinian să aleagă noi conducători, care să nu se fi compromis prin terorism. Când poporul palestinian va avea noi conducători, noi instituţii şi noi acorduri de securitate cu vecinii săi, atunci Statele Unite vor susţine crearea unui stat palestinian, cu frontiere şi anumite aspecte ale suveranităţii provizorii până când toate acestea vor fi decise printr-o reglementare finală", a declarat preşedintele american.

George W. Bush a justificat condiţiile impuse palestinienilor prin faptul că "în prezent, autorităţile palestiniene încurajează terorismul în loc să i se opună". "Un stat palestinian nu va fi niciodată creat pe baza terorismului", a avertizat preşedintele american care a adăugat: "El va fi construit prin intermediul unor reforme, iar reformele trebuie să fie mai mult decât nişte schimbări cosmetice sau o tentativă deghizată de a menţine statu-quo-ul".

George W. Bush a promis că SUA, împreună cu Uniunea Europeană şi statele arabe, vor conlucra cu liderii palestinieni pentru crearea unui nou cadru constituţional şi a unei democraţii funcţionale pentru poporul palestinian, angajându-se că vor ajuta economic viitorul stat palestinian. "Un stat palestinian va avea nevoie de o economie viabilă, căci activitatea cinstită este încurajată de un guvern cinstit. SUA, comunitatea internaţională a donatorilor şi Banca Mondială sunt pregătite pentru a munci împreună cu palestinienii la un proiect major de reformă şi dezvoltare economică”, a spus George W. Bush. 

Referitor la sistemul de securitate din viitorul stat palestinian, George W. Bush a precizat ca autoritatea şi responsabilitatea acestuia trebuie clar definite. "De asemenea, forţele israeliene vor trebui să se retragă total pe poziţiile deţinute înainte de 28 septembrie 2000, data reluării Intifadei. În conformitate cu recomandările Comisiei Mitchum, activitatea Israelului de construire a aşezărilor în teritoriile ocupate trebuie să înceteze, iar economiei palestiniene să i se permită să se dezvolte", a continuat liderul american. 

În vederea reglementării conflictului din Orientul Mijlociu, George W. Bush a propus soluţionarea, în comun, de către Israel şi ANP, a tuturor revendicărilor şi oprirea violenţelor în Israel şi teritoriile autonome. În opinia liderului american, se impune urgent rezolvarea aspectelor legate de Ierusalim, de soarta refugiaţilor palestinieni şi de pacea dintre Israel şi Liban. 

Preşedintele George W. Bush a mai precizat că l-a însărcinat pe secretarul de stat, Colin Powell, să lucreze cu cele două părţi în vederea identificării unei soluţii de pace în Orientul Mijlociu, în special pentru a-i determina pe liderii palestinieni să adopte "un plan complet de reforme". "Acest moment este o posibilitate şi un test pentru toate părţile implicate în conflictul din Orientul Mijlociu, o posibilitate de a pune bazele unei viitoare păci, un test care să arate cine este serios în privinţa păcii şi cine nu. Opţiunea este simplă. A sosit momentul ca toţi cei implicaţi în acest conflict să aleagă pacea, speranţa şi viaţa", a conchis preşedintele american.

4. Priorităţile Ucrainei pentru următorii zece ani

Preşedintele Ucrainei, Leonid Kucima, a rostit, la 18 iunie a.c., un discurs în faţa Radei Supreme (Parlamentul ucraienian), în care a stabilit obiectivele strategice ale ţării pentru următorii zece ani, atât pe plan intern, cât şi pe plan extern. Ideea principală a mesajului a putut fi dedusă chiar din titlul discursului prezidenţial: “Alegerea europeană”. 

“Trebuie să ne hotărâm în primul rând pentru noi înşine: când şi în ce fel să realizăm alegerea europeană”, a declarat Leonid Kucima, adăugând că “alegerea optimă este statutul de membru cu drepturi depline în cadrul UE”. Leonid Kucima a vorbit pentru prima dată despre eventuala viitoare aderare a Ucrainei la UE în anul 1999, în timpul discursului său de investitură, după ce a obţinut cel de-al doilea mandat prezidenţial. Cu toate acestea, abia acum, preşedintele ucrainean a recunoscut în mod public că a proclama direcţia aderării la UE este un lucru, iar a atinge acest obiectiv este cu totul altceva. “A stabili drept obiectiv strategic obţinerea statutului de membru în UE nu înseamnă încă obţinerea automată a acestuia”, a subliniat preşedintele L. Kucima, adăugând că statul ucrainean “înţelege că acest obiectiv necesită o muncă minuţioasă”. “Totuşi, a subliniat Leonid Kucima, în final totul depinde de noi, de profunzimea transformărilor instituţionale, a reformelor economice, sociale şi politice, a întăririi bazelor democraţiei şi societăţii civile”.

Totodată, preşedintele ucrainean a recunoscut existenţa unui caracter tradiţional al “politicii multivectoriale a Ucrainei”. Potrivit declaraţiilor sale, Ucraina trebuie să desfăşoare o politică eficientă şi consecventă şi în alte direcţii. Nu în ultimul rând, liderul Ucrainei intenţionează să-şi intensifice eforturile cât timp ţara se află în perioada de tranziţie. Această remarcă este în concordanţa deplină cu Declaraţia de formare a unui consorţiu pentru exploatarea gazelor naturale ucrainene, semnată recent, la Sankt-Petersburg, de către Leonid Kucima, omologul său rus, Vladimir Putin, şi cancelarul german, Gerhard Schroeder. De aceea, nu este câtuşi de puţin întâmplător faptul că, printre partenerii strategici ai Ucrainei, desemnaţi în discursul preşedintelui L. Kucima, în afară de Rusia se află Germania, Polonia şi SUA.

Ucraina intenţionează să colaboreze cu SUA în primul rând în cadrul luptei împotriva terorismului internaţional. “Vom dezvolta în mod activ relaţiile cu SUA. La ora actuală, pe primul plan se află obiectivul creării unui nou sistem de securitate europeană şi mondială, o ripostă comună la ameninţările globale, precum şi stabilirea unui dialog privind anularea barierelor din domeniul comerţului bilateral”, a precizat preşedintele ucrianean.

Totodată, Leonid Kucima a subliniat importanţa aprofundării relaţiilor dintre Ucraina şi NATO, fapt pentru care este necesară o reformă a Armatei ucrainene, în conformitate cu standardele europene. “Acesta este un proces îndelungat, pe etape”, a spus Leonid Kucima, precizând că “este necesar să se ţină cont de interesele tuturor ţărilor membre ale Alianţei”.

Liderul ucrainean a făcut un apel către membrii Radei Supreme, solicitându-le să colaboreze în vederea realizării acestor obiective ale politicii externe.

În ceea ce priveşte politica internă, Leonid Kucima s-a pronunţat pentru transformări constituţionale în cadrul sistemului de conducere al Ucrainei: crearea majorităţii parlamentare, formarea unui guvern de coaliţie, adoptarea legii privind acordarea unui vot de neîncredere preşedintelui.

Leonid Kucima s-a declarat de acord cu crearea unui mecanism de acordare a unui vot de neîncredere preşedintelui ţării, ca mijloc prin care Parlamentul ar putea controla activitatea prezidenţială, analiştii politici remarcând faptul că tocmai adoptarea unei asemenea legi este cerută cu insistenţă de către opoziţie, însă toate încercările de a o obţine au fost până acum blocate de către preşedinte. “Ucraina, ca ţară democratică, are nevoie de un mecanism de control parlamentar asupra activităţii prezidenţiale (...) Parlamentul trebuie să adopte o lege în acest sens”, a declarat preşedintele ucrainean.

Totuşi, Leonid Kucima nu a ezitat să adauge că, “de asemenea, mai sunt necesare şi mecanisme care să permită dizolvarea Parlamentutui, dacă acesta nu va fi în stare să creeze o majoritate capabilă să acţioneze”. Potrivit liderului ucrainean, “ţara are nevoie de o majoritate parlamentară capabilă, unită printr-un program politic precis”. “Atunci când o asemenea majoritate va fi creată, eu voi fi gata să discut cu reprezentanţii săi problemele privind formarea unui guvern de coaliţie, inclusiv candidatura premierului”, a precizat L. Kucima.

 

5. Situaţia din Afganistan 

 
Preşedintele ales al Afganistanului, Hamid Karzai, a depus jurământul la 19 iunie a.c., la Kabul în fata preşedintelui Curţii Supreme şi în prezenţa delegaţilor din cadrul Loya Jirga. 

"Voi respecta legile Islamului, voi apăra integritatea Afganistanului, voi lucra pentru poporul din Afganistan", a declarat noul preşedinte în cadrul ceremoniei de depunere a jurământului desfăşurată în faţa noului preşedinte al Curţii Supreme, Maulana Fazi Hadi Shinwari. 

Înainte de depunerea jurământului, Hamid Karzai a oferit medalii principalelor personalităţi din cadrul Loya Jirga precum şi emisarului SUA în Afganistan, Zalmay Khalilzad, reprezentantului ONU, Lakhdar Brahimi şi comandantului Forţei internaţionale de asistenţă pentru securitate în Afganistan (ISAF), generalul John McColl. 

Preşedintele Loya Jirga, Mohammad Ismael Qasimyar, a anunţat la 19 iunie a.c. încheierea lucrărilor adunării tradiţionale afgane care a dezbătut mai mult de o săptămână formarea guvernului de tranziţie şi alegerea noului preşedinte al ţării. 

Preşedintele Afganistanului a afirmat ca va demisiona din funcţie dacă nu îşi va îndeplini misiunea de a instaura pacea şi securitatea în ţară, pronunţându-se în favoarea unităţii naţionale şi a prosperităţii. "Dacă nu pot să realizez acest lucru voi demisiona. Nu voi accepta un guvern care nu este folositor", a afirmat preşedintele Afganistanului, adăugând că doreşte ca toţi comandanţii militari din ţara să se afle sub controlul ministerului apărării. 

Delegaţii Loya Jirga nu au reuşit însă să decidă asupra alegerii unui nou parlament, această problemă revenind în sarcina unei comisii ce va fi numită de noul preşedinte al Afganistanului. 

*

Preşedintele Hamid Karzai a anunţat că Loya Jirga a acceptat componenţa guvernului de tranziţie afgan. 

În Guvernul interimar stabilit prin acordurile de la Bonn, susţinătorii comandantului Massud deţineau patru posturi-cheie: Apărarea, Internele, Afacerile Externe şi Poliţia secretă. Ei au renunţat doar la conducerea Ministerului de Interne.

Pentru a avea o reprezentare echilibrată din punct de vedere etnic în noul guvern de tranziţie, Hamid Karzai a oferit funcţiile de vicepreşedinte guvernatorului din Jalalabad, de etnie paştună, Haj Qadir, şi liderului Karim Khalili, aparţinând etniei Hazara.

Cu toate acestea, analiştii remarcă faptul că în noua echipă, susţinătorii comandantului Ahmed Shah Massoud, fostul şef militar al opoziţiei antitalibane, deţin în continuare o serie de posturi-cheie. Un exemplu este mareşalul Mohammad Qassim Fahim, care ocupă, în acelaşi timp, funcţiile de vicepreşedinte şi ministru al apărării. Liderul militar din estul Afganistanului, Haji Qadir, a devenit ministru al lucrărilor publice, acesta ocupând până acum funcţia de ministru al locuinţelor. Nur Mohammad Qarqeen şi Raheen Makdhdoom au fost desemnaţi în fruntea Ministerului Agriculturii, respectiv al Culturii şi Informaţiei. Mirwais Sidiq, unul dintre fiii lui Ismail Khan, liderul militar din vestul Afganistanului, a fost numit ministru al Aviaţiei civile. 

Guvernatorul provinciei Paktia, Taj Mohammad Wardak, a fost numit în funcţia de ministru de interne, fiind succesorul lui Yunus Kanuni, care deţine acum portofoliul educaţiei. Principalul consilier al lui Hamid Karzai, Ashraf Ghani, fost angajat al Băncii Mondiale, a fost numit în funcţia de ministru de finanţe. Ahmad Shaker Kargar, apropiat al generalului uzbek Abdul Rashid Dostam, a obţinut Ministerul Afacerilor Sociale. Amin Farhang îşi păstrează portofoliul Ministerului Reconstrucţiei, el fiind dintre susţinătorii lui Zaher Shah, fostul rege al Afganistanului.

"Desigur, am dorit să ţin cont de dorinţele confraţilor mei, dar a trebuit să iau în considerare multe aspecte", a afirmat Hamid Karzai, care va conduce guvernul de tranziţie din Afganistan timp de doi ani, perioadă după care vor fi organizate alegeri libere. 

